CELEX: 22008D0756
Language: lt
Date: 1087171200000
Title: 2008/756/EB: 2004 m. birželio 14 d. ES ir Egipto Asociacijos tarybos sprendimas Nr. 1/2004, nustatantis Asociacijos tarybos darbo tvarkos taisykles

27.9.2008   
            
            
               LT
            
            
               Europos Sąjungos oficialusis leidinys
            
            
               L 259/5
            
         ES IR EGIPTO ASOCIACIJOS TARYBOS SPRENDIMAS Nr. 1/2004
   2004 m. birželio 14 d.
   nustatantis Asociacijos tarybos darbo tvarkos taisykles
   (2008/756/EB)
   ES IR EGIPTO ASOCIACIJOS TARYBA,
   atsižvelgdama į Europos ir Viduržemio jūros regiono valstybių susitarimą, kuriuo buvo įkurta Europos Bendrijų bei jų valstybių narių ir Egipto Arabų Respublikos asociacija, ypač į jo 74–80 straipsnius,
   kadangi:
   
               (1)
            
            
               Susitarimas įsigaliojo 2004 m. birželio 1 d.
            
         
               (2)
            
            
               Reikėtų priimti ES ir Egipto asociacijos tarybos darbo tvarkos taisykles,
            
         NUSPRENDĖ:
   1 straipsnis
   Pirmininkavimas
   Asociacijos tarybai pakaitomis kas 12 mėnesių pirmininkauja Europos Sąjungos Tarybos pirmininkaujančios valstybės narės atstovas Bendrijos bei jos valstybių narių vardu ir Egipto Arabų Respublikos Vyriausybės atstovas. Pirmas laikotarpis prasideda pirmo Asociacijos tarybos posėdžio dieną ir baigiasi 2004 m. gruodžio 31 d.
   2 straipsnis
   Posėdžiai
   Asociacijos taryba ministrų lygiu posėdžiauja reguliariai – bent kartą per metus. Bet kurios Šalies prašymu ir jei Šalys sutinka, Asociacijos taryba gali rengti specialias sesijas.
   Jei Šalys nesutarė kitaip, kiekviena Asociacijos tarybos sesija vyksta įprastoje Europos Sąjungos Tarybos posėdžių vietoje abiejų Šalių sutartą dieną.
   Asociacijos tarybos posėdžius, pirmininkui sutikus, bendrai sušaukia Asociacijos tarybos sekretoriai.
   3 straipsnis
   Atstovavimas
   Negalintiems dalyvauti posėdžiuose Asociacijos tarybos nariams gali atstovauti kiti asmenys. Jei narys pageidauja būti atstovaujamas, jis turi pirmininkui pranešti savo atstovo vardą ir pavardę iki posėdžio, kuriame narys turi būti atstovaujamas.
   Asociacijos tarybos nario atstovas turi visas to nario teises.
   4 straipsnis
   Delegacijos
   Asociacijos tarybos narius gali lydėti pareigūnai. Prieš kiekvieną posėdį pirmininkui pranešama apie planuojamą kiekvienos Šalies delegacijos sudėtį.
   Europos investicijų banko atstovas Asociacijos tarybos posėdžiuose dalyvauja stebėtojo teisėmis, kai į darbotvarkę yra įtraukti su banku susiję klausimai.
   Šalims susitarus, Asociacijos taryba į posėdžius gali kviesti ne narius, kurie pateiktų informaciją tam tikrais klausimais.
   5 straipsnis
   Sekretoriatas
   Europos Sąjungos Tarybos Generalinio sekretoriato pareigūnas ir Egipto Arabų Respublikos ambasados Briuselyje pareigūnas kartu eina Asociacijos tarybos sekretorių pareigas.
   6 straipsnis
   Korespondencija
   Asociacijos tarybai adresuota korespondencija siunčiama Asociacijos tarybos pirmininkui Europos Sąjungos Tarybos Generalinio sekretoriato adresu.
   Abu sekretoriai užtikrina, kad korespondencija būtų persiųsta Asociacijos tarybos pirmininkui ir, jei reikia, išplatinta kitiems Asociacijos tarybos nariams. Platinama korespondencija siunčiama Komisijos Generaliniam sekretoriatui, valstybių narių nuolatinėms atstovybėms ir Egipto Arabų Respublikos ambasadai Briuselyje.
   Asociacijos tarybos pirmininko pranešimus šiems adresatams siunčia abu sekretoriai ir, jei reikia, išplatina kitiems Asociacijos tarybos nariams antroje pastraipoje nurodytais adresais.
   7 straipsnis
   Viešumas
   Asociacijos tarybos posėdžiai yra uždari, jeigu nenuspręsta kitaip.
   8 straipsnis
   Posėdžių darbotvarkės
   1.   Pirmininkas rengia kiekvieno posėdžio preliminarią darbotvarkę. Asociacijos tarybos sekretoriai ją persiunčia 6 straipsnyje nurodytiems adresatams ne vėliau kaip likus 15 dienų iki posėdžio pradžios.
   Į preliminarią darbotvarkę įtraukiami punktai, dėl kurių įtraukimo į darbotvarkę pirmininkas gauna prašymą ne vėliau kaip likus 21 dienai iki posėdžio pradžios, tačiau šie punktai į preliminarią darbotvarkę neįrašomi, jei jų svarstymui būtini dokumentai nėra pateikiami sekretoriams iki darbotvarkės išsiuntimo dienos.
   Darbotvarkę Asociacijos taryba priima kiekvieno posėdžio pradžioje. Šalims sutikus, į darbotvarkę galima įtraukti ir kitus punktus, kurie nebuvo įtraukti į preliminarią darbotvarkę.
   2.   Šalims sutikus, pirmininkas, atsižvelgdamas į su konkrečiu atveju susijusius reikalavimus, gali sutrumpinti 1 dalyje nurodytus laikotarpius.
   9 straipsnis
   Posėdžio protokolas
   Kiekvieno posėdžio protokolo projektą parengia abu sekretoriai.
   Paprastai protokole pagal kiekvieną darbotvarkės punktą nurodoma ši informacija:
   
               —
            
            
               Asociacijos tarybai pateikti dokumentai,
            
         
               —
            
            
               pareiškimai, kuriuos į darbotvarkę paprašė įtraukti Asociacijos tarybos nariai,
            
         
               —
            
            
               priimti sprendimai, sutarti pareiškimai ir priimtos išvados.
            
         Protokolo projektas pateikiamas Asociacijos tarybai patvirtinti. Jis patvirtinamas per šešis mėnesius po kiekvieno Asociacijos tarybos posėdžio. Patvirtintą protokolą pasirašo pirmininkas ir abu sekretoriai. Protokolas saugomas Europos Sąjungos Tarybos Generalinio sekretoriato archyvuose; patvirtinta protokolo kopija išsiunčiama visiems 6 straipsnyje nurodytiems adresatams.
   10 straipsnis
   Sprendimai ir rekomendacijos
   1.   Asociacijos taryba savo sprendimus ir rekomendacijas priima abipusiu Šalių sutarimu.
   Tarp posėdžių, abiem Šalims sutarus, Asociacijos taryba gali priimti sprendimus ar rekomendacijas taikydama rašytinę procedūrą.
   2.   Pagal Europos ir Viduržemio jūros regiono valstybių susitarimo 76 straipsnį Asociacijos tarybos sprendimai ir rekomendacijos atitinkamai vadinami „sprendimu“ ir „rekomendacija“, prie jų rašomas serijos numeris, priėmimo data ir dalyko aprašymas. Kiekviename sprendime nurodoma jo įsigaliojimo data.
   Asociacijos tarybos sprendimus ir rekomendacijas pasirašo pirmininkas, o jų tikrumą patvirtina abu sekretoriai.
   Sprendimai ir rekomendacijos išsiunčiami visiems 6 straipsnyje nurodytiems adresatams.
   Asociacijos taryba gali nuspręsti nurodyti paskelbti sprendimus ir rekomendacijas Europos Sąjungos oficialiajame leidinyje ir Egipto Arabų Respublikos oficialiajame leidinyje.
   11 straipsnis
   Kalbos
   Asociacijos tarybos oficialios kalbos yra abiejų Šalių oficialios kalbos.
   Jei nenuspręsta kitaip, Asociacijos taryba svarstydama klausimus remiasi tomis kalbomis parengtais dokumentais.
   12 straipsnis
   Išlaidos
   Bendrija ir Egipto Arabų Respublika kiekviena padengia savo išlaidas, patirtas dėl dalyvavimo Asociacijos tarybos posėdžiuose, tiek personalo, kelionės ir pragyvenimo, tiek pašto ir telekomunikacijų išlaidas.
   Išlaidas, susijusias su vertimu žodžiu per posėdžius, dokumentų vertimu ir dauginimu, padengia Bendrija, išskyrus išlaidas, susijusias su vertimu žodžiu ar raštu į arabų kalbą ir iš jos, kurias padengia Egipto Arabų Respublika.
   Kitas išlaidas, susijusias su posėdžių organizavimo materialia puse, padengia Šalis, kuri rengia posėdžius.
   13 straipsnis
   Asociacijos komitetas
   1.   Asociacijos komitetas padeda Asociacijos tarybai vykdyti jos pareigas. Komitetą sudaro Europos Bendrijų Komisijos atstovai, Europos Sąjungos Tarybos narių atstovai ir Egipto Arabų Respublikos Vyriausybės atstovai.
   2.   Asociacijos komitetas rengia Asociacijos tarybos posėdžius ir svarstymus, jei reikia, įgyvendina Asociacijos tarybos sprendimus ir apskritai užtikrina Asociacijos santykių tęstinumą bei tinkamą Europos ir Viduržemio jūros regiono valstybių susitarimo veikimą. Komitetas svarsto visus Asociacijos tarybos jam pateiktus klausimus ir visus kitus klausimus, kurie gali iškilti įgyvendinant Europos ir Viduržemio jūros regiono valstybių susitarimą. Komitetas pateikia pasiūlymus arba bet kokius sprendimų ir (arba) rekomendacijų projektus Asociacijos tarybai patvirtinti.
   3.   Tais atvejais, kai Europos ir Viduržemio jūros regiono valstybių susitarime nurodoma pareiga arba galimybė konsultuotis, konsultacijos gali vykti Asociacijos komitete. Abiem Šalims sutarus, konsultacijas galima tęsti Asociacijos taryboje.
   4.   Asociacijos komiteto darbo tvarkos taisyklių projektas pridedamas prie šio sprendimo.
   Šis sprendimas įsigalioja jo priėmimo dieną.
   
      Priimta Briuselyje, 2004 m. birželio 14 d.
      
         
            Asociacijos Tarybos vardu
         
         
            Pirmininkas
         
         B. COWEN
         
      
   
   
      PRIEDAS
      ASOCIACIJOS KOMITETO DARBO TVARKOS TAISYKLĖS
      1 straipsnis
      Pirmininkavimas
      Asociacijos komitetui pakaitomis kas 12 mėnesių pirmininkauja Europos Bendrijų Komisijos atstovas Bendrijos bei jos valstybių narių vardu ir Egipto Arabų Respublikos Vyriausybės atstovas.
      Pirmas laikotarpis prasideda pirmo Asociacijos tarybos posėdžio dieną ir baigiasi 2004 m. gruodžio 31 d.
      2 straipsnis
      Posėdžiai
      Asociacijos komiteto posėdžiai vyksta, kai tai reikalinga pagal aplinkybes, abiem Šalims sutikus.
      Kiekvienas Asociacijos komiteto posėdis rengiamas abiejų Šalių sutartu laiku ir sutartoje vietoje.
      Asociacijos komiteto posėdžius sušaukia pirmininkas.
      3 straipsnis
      Delegacijos
      Apie planuojamą kiekvienos Šalies delegacijos sudėtį pirmininkui pranešama prieš kiekvieną posėdį.
      4 straipsnis
      Sekretoriatas
      Europos Bendrijų Komisijos Generalinio sekretoriato pareigūnas ir Egipto Arabų Respublikos Vyriausybės pareigūnas kartu eina Asociacijos komiteto sekretorių pareigas.
      Pagal šias darbo tvarkos taisykles visi pranešimai Asociacijos komiteto pirmininkui ir visi jo pranešimai adresuojami Asociacijos komiteto sekretoriams ir Asociacijos tarybos sekretoriams bei pirmininkui.
      5 straipsnis
      Viešumas
      Asociacijos komiteto posėdžiai yra uždari, jeigu nenuspręsta kitaip.
      6 straipsnis
      Posėdžių darbotvarkės
      1.   Pirmininkas parengia kiekvieno posėdžio preliminarią darbotvarkę. Asociacijos komiteto sekretoriai ją persiunčia 4 straipsnyje nurodytiems adresatams ne vėliau kaip likus 15 dienų iki posėdžio pradžios.
      Į preliminarią darbotvarkę įtraukiami punktai, dėl kurių įtraukimo į darbotvarkę pirmininkas gavo prašymą ne vėliau kaip likus 21 dienai iki posėdžio pradžios, tačiau šie punktai į preliminarią darbotvarkę neįrašomi, jei jų svarstymui būtini dokumentai nėra pateikiami sekretoriams iki darbotvarkės išsiuntimo dienos.
      Asociacijos komitetas į posėdžius gali kviesti ekspertus, kurie pateiktų informaciją tam tikrais klausimais.
      Asociacijos komitetas darbotvarkę priima kiekvieno posėdžio pradžioje.
      Į preliminarią darbotvarkę neįrašytas klausimas į ją gali būti įtrauktas sutikus abiem Šalims.
      2.   Abiem Šalims sutikus, pirmininkas, atsižvelgdamas į su konkrečiu atveju susijusius reikalavimus, gali sutrumpinti 1 dalyje nurodytus laikotarpius.
      7 straipsnis
      Posėdžio protokolas
      Protokolas rengiamas kiekvieno posėdžio metu ir grindžiamas Asociacijos komiteto padarytomis išvadomis, kurias apibendrina pirmininkas.
      Asociacijos komiteto patvirtintą protokolą pasirašo pirmininkas ir sekretoriai, jį saugo abi Šalys. Protokolo kopija siunčiama visiems 4 straipsnyje nurodytiems adresatams.
      8 straipsnis
      Svarstymai
      Tam tikrais atvejais, kai pagal Europos ir Viduržemio jūros regiono valstybių susitarimą Asociacijos taryba įgalioja Asociacijos komitetą priimti sprendimus ir (arba) rekomendacijas, jie atitinkamai vadinami „sprendimu“ ir „rekomendacija“, prie jų rašomas serijos numeris, priėmimo data ir dalyko aprašymas.
      Kai Asociacijos komitetas priima sprendimą, Asociacijos tarybos sprendimo Nr. 1/2004, kuriuo priimamos jos darbo tvarkos taisyklės, 10 ir 11 straipsniai taikomi mutatis mutandis. Asociacijos komiteto sprendimai ir rekomendacijos siunčiami šių darbo tvarkos taisyklių 4 straipsnyje nurodytiems adresatams.
      9 straipsnis
      Išlaidos
      Kiekviena Šalis padengia savo išlaidas, personalo, kelionių ir pragyvenimo bei pašto ir telekomunikacijų išlaidas, susijusias su dalyvavimu Asociacijos komiteto bei visų darbo grupių ar organų, kurie gali būti įsteigti pagal Europos ir Viduržemio jūros regiono valstybių susitarimo 80 straipsnį, posėdžiuose.
      Išlaidas, susijusias su vertimu žodžiu per posėdžius, dokumentų vertimu ir dauginimu, padengia Bendrija, išskyrus išlaidas, susijusias su vertimu žodžiu ir (arba) raštu į arabų kalbą ir iš jos, kurias padengia Egipto Arabų Respublika.
      Kitas išlaidas, susijusias su posėdžių organizavimo materialia puse, padengia posėdžius rengianti Šalis.